ԱՄՓՈՓԱԹԵՐԹ
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2024 ԹՎԱԿԱՆԻ ՕԳՈՍՏՈՍԻ 8-Ի N 1257-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ 

	1․ ՀՀ էկոնոմիկայի նախարարություն
	09․03․2026թ․

	
	01/5217-2026

	Առաջարկվող փոփոխությամբ բռնագրավման մասին որոշումը կայացվում է իրավախախտման վերաբերյալ վարչական ակտի անբողոքարկելի դառնալուց հետո, իսկ խնդրո առարկա գույքը կարող է գտնվել արգելանքի տակ վարչական և դատական քննության ամբողջ ընթացքում, ինչի արդյունքում ի հայտ են գալիս մի շարք բացասական հետևանքներ տնտեսավարող սուբյեկտների համար, մասնավորապես՝ գույքը, թեպետ ֆիզիկապես կարող է շարունակել մնալ հարկ վճարողի տիրապետության ներքո, սակայն տնտեսավարող սուբյեկտը անորոշ ժամկետով զրկվում է գույքը տնօրինելու հնարավորությունից՝ այդպիսով ստեղծելով գործարար գործունեության իրականացման խոչընդոտներ։
Բացի այդ, Նախագծով առաջարկվում է սահմանել, որ քանի դեռ արգելանքի տակ գտնվող գույքը չի վերցվել որպես պետական սեփականություն, դրա պահպանման հետ կապված ծախսերը կրում է հարկ վճարողը։ Հարկ է ընդգծել, որ մեծ ծավալի կամ հատուկ պայմաններ պահանջող ապրանքների դեպքում ֆինանսական բեռը տնտեսավարող սուբյեկտի համար կարող է լինել զգալի հատկապես դատական և վարչական վարույթների երկար տևողությունների պայմաններում։ Բացի այդ,  Նախագծում բացակայում է կարգավորում բռնագրավման չկիրառման դեպքում արգելանքի ընթացքում կրած ծախսերի փոխհատուցման վերաբերյալ։
Նախագծով առաջարկվում է նաև սահմանել, որ եթե վարչական մարմինը գտնի, որ առկա է գույքը վատնելու, թաքցնելու, ապօրինաբար մեկ ուրիշին հանձնելու, փչացնելու կամ ոչնչացնելու փորձ, վերջինս կարող է որոշում կայացնել գույքը տեղափոխել պատասխանատու պահպանության։ Հարկ է նշել, որ «փորձի» գնահատման չափանիշը կարող է մեկնաբանվել լայնորեն և սովորական պահեստային կամ լոգիստիկ գործողությունները կարող են ընկալվել որպես ռիսկային վարքագիծ, արդյունքում՝ արգելանքի փուլում տնտեսավարող սուբյեկտների առօրյա  գործառնական վարքագիծը դառնում է բարձր ռիսկային։



Մտահոգիչ է նաև արգելանքի որոշման վիճարկմամբ պայմանավորված վերջինիս կատարման կասեցման հարցը։ Այսպես, արգելանքի մասին որոշումը վարչական ակտ է և ենթակա է վիճարկման։ Սակայն, հաշվի առնելով արգելանքի կիրառման նպատակը (գույքի թաքցման կամ ոչնչացման կանխարգելում), վարչական մարմինը, ամենայն հավանականությամբ, կհիմնավորի անհապաղ կատարումը հանրային շահերով։ Հետևաբար գործնականում վարչական ակտի ինքնաշխատ կասեցման կիրառումը կարող է սահմանափակ լինել, հետևաբար կասեցումը պայմանավորված կլինի վնասի զգալի լինելու և իրավունքի արդյունավետ պաշտպանության անհնարինության հիմնավորմամբ, ինչը անհամաչափ մեծ ապացուցողական բեռ է դնում տնտեսավարող սուբյեկտների վրա։
Հավելենք, որ առաջարկվում է վերոգրյալ կարգավորումներին տալ հետադարձ ուժ, որով նախատեսվում է ընթացիկ արձանագրություններով գործերը տեղափոխել բռնագրավման փուլ ինչը կարող է հանգեցնել իրավական որոշակիության և կանխատեսելիության սկզբունքների խախտման ռիսկի։ 
	1․ Չի ընդունվել
Դիտողությունը հիմնավորված չէ, քանի որ Նախագծում խոսքը գնում է հարկային իրավախախտման առարկա հանդիսացող գույքի մասին, որի ազատ տնօրինումը դուրս է օրենքի տրամաբանությունից։






2․ Ընդունվել է
Նախատեսվել է, որ գույքի բռնագրավման վերաբերյալ որոշման չկայացման կամ անվավեր ճանաչման դեպքում պետությունը՝ ի դեմս հարկային մարմնի, փոխհատուցում է հարկ վճարողին գույքն արգելադրելու հետևանքով պատճառված վնասը։




3․ Չի ընդունվել
Նախագծով հստակ սահմանվել է, որ արգելադրման ենթակա գույքը վերցվում է պատասխանատու պահպանության, եթե տեղի է ունեցել հարկ վճարողի կողմից գույքը կամ դրա բաղադրամասերը վատնելու, թաքցնելու, ապօրինաբար մեկ ուրիշին հանձնելու, փչացնելու կամ ոչնչացնելու փորձ։ Միաժամանակ, սահմանվել է հարկային հսկողություն իրականացնող պաշտոնատար անձի պատճառաբանված որոշման առկայության պարտադիր պահանջ։ Ուստի Նախագծում առկա են չարաշահումներից զերծ մնալու բավական երաշխիքներ։
4․ Չի ընդունվել
Նախագծով սահմանվել է, որ բռնագրավման որոշումն ընդունվում է սահմանված դեպքերում պատասխանատվություն նախատեսող կամ պարտավորություն առաջադրող վարչական ակտն անբողոքարկելի դառնալուց հետո։ Եվ հաշվի առնելով այն հանգամանքը, որ գործ ունենք հարկային իրավախախտման առարկա հանդիսացող գույքի հետ, իսկ մինչ այդ հնարավոր բռնագրավումը ապահովելու նպատակով կիրառվում է արգելանք՝ տնտեսավարող սուբյեկտների համար անհամաչափ բեռի առաջացման հիմքերը բացակայում են։

5․ Ընդունվել է
Նախագծի 2-րդ կետը խմբագրվել է՝ սահմանելով, որ այն տարածվում է ուժի մեջ մտնելուց հետո ծագած հարաբերությունների վրա։ 


	2․  ՀՀ ֆինանսների նախարարություն
	07․05․2026թ․

	
	01/5217-2026

	Նախագծով առաջարկվում է կարգավորել հարկային իրավախախտման առարկա հանդիսացող գույքի բռնագրավում նախատեսող հարկային իրավախախտում հայտնաբերելու դեպքերում հարկային հսկողություն իրականացնող պաշտոնատար անձի կողմից իրավախախտման առարկա հանդիսացող գույքի վրա անհապաղ արգելանք դնելու հետ կապված հարաբերություններ:
Այդ կապակցությամբ հայտնում ենք, որ ՀՀ կառավարության 2024 թվականի օգոստոսի 8-ի N 1257-Ն որոշման (այսուհետ՝ Որոշում) 1-ին կետով սահմանված հավելվածի 2-րդ կետով սահմանված են hարկային իրավախախտման առարկա հանդիսացող գույքի բռնագրավման դեպքերը։ Մասնավորապես, hարկային իրա-վախախտման առարկա հանդիսացող գույքը ենթակա է բռնագրավման՝
1) ՀՀ հարկային օրենսգրքի (այսուհետ՝ Oրենսգիրք) 389-րդ և 390-րդ հոդվածներով սահմանված՝ ակցիզային դրոշմանիշերով կամ դրոշմապիտակներով դրոշմավորման ենթակա՝ չդրոշմավորված, ինչպես նաև ապօրինի ձեռք բերված ակցիզային դրոշմանիշերով կամ դրոշմապիտակներով դրոշմավորված ապրանքների իրացման դեպքում,
2) Оրենսգրքի 407-րդ հոդվածով սահմանված՝ ապօրինի գործունեության ընթացքում ՀՀ կառավարության սահմանած ցանկում ընդգրկված ապրանքների իրացման դեպքում,
3) Оրենսգրքի 424-րդ հոդվածով սահմանված՝ ակցիզային դրոշմանիշերով և (կամ) դրոշմապիտակներով դրոշմավորման կանոնի խախտման այն դեպքում, երբ օտարվող ապրանքների ընդհանուր արժեքը վաճառողի մոտ նշված (իսկ նշված չլինելու դեպքում` օրենսգրքով սահմանված կարգով որոշված) գներով գերազանցում է 50 հազ. դրամը։
Մյուս կողմից, Oրենսգրքի 429-րդ հոդվածի 1-ին մասի համաձայն՝ գույքի արգելանքը հարկային պարտավորության կատարումն ապահովելու նպատակով հարկ վճարողի գույքային իրավունքների սահմանափակմանն ուղղված՝ հարկային մարմնի կողմից իրականացվող գործողություն է: Գույքի արգելանքը կիրառվում է հարկ վճարողի բանկային հաշիվներում և (կամ) դրամարկղում առկա դրամական միջոցների, ինչպես նաև այլ գույքի տնօրինման, տիրապետման կամ օգտագործման իրավունքի՝ հարկային պարտավորությունների չափով սահմանափակման միջոցով:
Այսինքն, Oրենսգրքի 429-րդ հոդվածի 1-ին մասով սահմանված է բանկային հաշիվներում և (կամ) դրամարկղում առկա դրամական միջոցներից տարբերվող՝ հարկ վճարողի այլ գույքի վրա արգելանք կիրառելու իրավական հնարավորություն, իսկ Որոշման 1-ին կետով սահմանված հավելվածի 2-րդ կետով սահմանված են hարկային իրավախախտման առարկա հանդիսացող՝ բռնագրավման ենթակա գույքերի տեսակները։
Այս առումով, հայտնում ենք, որ «Հայաստանի Հանրապետության հարկային օրենսգրքում փոփոխություններ և լրացումներ կատարելու մասին» 2024 թվականի փետրվարի 28-ի ՀՕ-104-Ն օրենքով (այսուհետ՝ Օրենք), որն ուժի մեջ է մտնելու ս.թ. հուլիսի 1-ից, էական փոփոխություններ են կատարվել Օրենսգրքով սահմանված՝ գույքի արգելանքի հետ կապված կարգավորումներում։ Մասնավորապես, Օրենքի 4-րդ հոդվածով սահմանվել է, որ գույքի արգելանքը կիրառվում է հարկ վճարողի բանկային հաշիվներում առկա դրամական միջոցների, ինչպես նաև օրենքով սահմանված կարգով գույքային իրավունքների գրանցում կամ հաշվառում նախատեսող շարժական կամ անշարժ գույքի տնօրինման, տիրապետման կամ օգտագործման իրավունքի՝ հարկային պարտավորությունների չափով սահմանափակման միջոցով:
Այսինքն, Օրենքն ուժի մեջ մտնելուց հետո բանկային հաշիվներում առկա դրամական միջոցներից, ինչպես նաև օրենքով սահմանված կարգով գույքային իրավունքների գրանցում կամ հաշվառում նախատեսող շարժական կամ անշարժ գույքից բացի, հարկ վճարողի այլ գույքերի վրա արգելանք կիրառելու իրավական հնարավորություն չի լինելու։
Հաշվի առնելով վերոգրյալը՝ հայտնում ենք, որ նախագիծը լրացուցիչ քննարկման կարիք ունի: Ավելին, լրացուցիչ քննարկման կարիք ունի Օրենքի ուժի մեջ մտնելուց հետո Որոշման 1-ին կետով սահմանված հավելվածի 2-րդ կետով նախատեսված դեպքերում գույքի արգելանք կիրառելու իրավական հնարավորության հարցը։
Միաժամանակ, հաշվի առնելով այն հանգամանքը, որ Որոշմամբ սահմանված գույքի բռնագրավման դեպքերը առավելապես վերաբերում են դրոշմավորման ենթակա ապրանքներին և ս.թ. հունվարի 1-ից դրոշմավորումն իրականացվում է նույնականացման միջոցներով (բացառությամբ ՀՀ կառավարության համապատասխան որոշումներով սահմանված դեպքերում՝ ակցիզային դրոշմանիշներով և դրոշմապիտակներով դրոշմավորված լինելու դեպքերի, որոնք գործնականում առաջիկայում նվազելու են, իսկ այնուհետև՝ ամբողջությամբ բացառվեն)՝ առաջարկում ենք Որոշման մեջ կատարել համապատասխան հստակեցումներ (լրացումներ): Մասնավորապես, առաջարկում ենք Որոշմամբ հաստատված հավելվածի 2-րդ կետի 3-րդ ենթակետով սահմանել, որ նշյալ կետում նկարագրված դեպքը վերաբերում է նաև նույնականացման միջոցներով դրոշմավորման կանոնները խախտելուն` հաշվի առնելով նաև այն, որ Օրենսգրքի 424-րդ հոդվածով դա արդեն իսկ նախատեսված է:
Հաշվի առնելով վերոգրյալը՝ գտնում ենք, որ որոշման նախագիծը լրամշակման կարիք ունի:
	1․ Չի ընդունվել 
ՀՀ հարկային օրենսգրքի 429-րդ հոդվածում  արգելանքը նախատեսված է որպես հարկային պարտավորությունների կատարման ապահովման միջոց, մինչդեռ Նախագծում այն կիրառվում է որպես հարկային իրավախախտման առարկա հանդիսացող գույքի հնարավոր բռնագրավման ապահովման միջոց, ուստի Հայաստանի Հանրապետության հարկային օրենսգրքում փոփոխություններ և լրացումներ կատարելու մասին» 2024 թվականի փետրվարի 28-ի ՀՕ-104-Ն օրենքով նախատեսված սահմանափակումները կիրառելի չեն։




























































2․ Չի ընդունվել 
ՀՀ հարկային օրենսգրքի 413-րդ հոդվածը սահմանում է  հարկային իրավախախտման առարկա հանդիսացող գույքի բռնագրավման դեպքերը։ Նշված հոդվածի 1-ին մասի 2-րդ կետի համաձայն այդ դեպքերից է  Օրենսգրքի 424-րդ հոդվածով սահմանված՝ ակցիզային դրոշմանիշերով և (կամ) դրոշմապիտակներով դրոշմավորման կանոնի խախտումը, երբ օտարվող ապրանքների ընդհանուր արժեքը վաճառողի մոտ նշված (իսկ նշված չլինելու դեպքում` Օրենսգրքով սահմանված կարգով որոշված) գներով գերազանցում է 50 հազար դրամը։
Հաշվի առնելով այն հանգամանքը, որ վերոնշյալ կետը չի հիշատակում  նույնականացման միջոցներով դրոշմավորման կանոնները խախտման դեպքերը՝ Նախագծով հնարավոր չէ նշված դեպքում  հարկային իրավախախտման առարկա հանդիսացող գույքի բռնագրավման հնարավորություն նախատեսել;

	3․ ՀՀ արդարադատության նախարարություն
	12․06․2026թ․

	1․ Հայաստանի Հանրապետության կառավարության 2024 թվականի օգոստոսի 8-ի N 1257-Ն որոշման մեջ լրացումներ և փոփոխություններ կատարելու մասին Հայաստանի Հանրապետության կառավարության որոշման նախագծի (այսուհետ՝ Նախագիծ) 1-ին կետի 2-րդ ենթակետի «բ» պարբերությամբ Հայաստանի Հանրապետության կառավարության 2024 թվականի օգոստոսի 8-ի N 1257-Ն որոշման (այսուհետ՝ Որոշում) Հավելվածում լրացվող նոր 4․1-ին կետի համաձայն՝ որոշման մեջ նշվում են ենթադրյալ իրավախախտման համառոտ նկարագրությունը, որի առիթով առկա է արգելադրում կատարելու անհրաժեշտություն, արգելադրման ենթակա գույքը, արգելադրում կատարելու ժամանակը և տեղը, ինչպես նաև արգելադրվող գույքի սեփականատիրոջ վերաբերյալ տվյալները։
Նշված կետով, ըստ էության, նախատեսված են առանձնահատկություններ վարչական ակտում պարունակվող տեղեկությունների մասով, միաժամանակ, նախատեսվում է նաև արգելադրվող գույքի սեփականատիրոջ վերաբերյալ տվյալները։ 
Սույն դեպքում, նկատի ունենալով, որ «Վարչարարության հիմունքների և վարչական վարույթի մասին» օրենքի 55-րդ հոդվածի 4-րդ մասով ի թիվս այլնի արդեն իսկ նախատեսված է ակտի հասցեատիրոջ անունը, ազգանունը նախատեսելու պահանջ, ուստի Նախագծի 1-ին կետի 2-րդ ենթակետի «բ» պարբերությամբ Որոշման Հավելվածում լրացվող նոր 4․1-ին կետում «ինչպես նաև արգելադրվող գույքի սեփականատիրոջ վերաբերյալ տվյալները» ձևակերպման նախատեսումն ունի լրացուցիչ պարզաբանման կարիք։
Միաժամանակ, առաջարկում ենք դիտարկել գույքի վրա արգելանք դնելու մասին որոշման մեջ արգելադրվող գույքի նույնականացման և գույքի փաստացի վիճակի արձանագրման հարցերի նախատեսումը։
Բացի այդ, առաջարկում ենք Նախագծի 1-ին կետի 2-րդ ենթակետի «բ» պարբերությամբ Որոշման Հավելվածում լրացվող նոր 4․1-ին կետի «Որոշման» բառը փոխարինել «Գույքի վրա արգելանք դնելու մասին որոշման» բառերով, իսկ «տեղը» բառը փոխարինել «վայրը» բառով։
2․ Նախագծի 1-ին կետի 2-րդ ենթակետի «բ» պարբերությամբ Որոշման Հավելվածում լրացվող նոր 4․3-րդ կետի համաձայն՝ եթե արգելանքի տակ դրված գույքն ի պահ հանձնելուց հետո հարկ վճարողը փորձում է արգելադրման ենթակա կամ արգելադրված գույքը կամ դրա առանձին բաղադրամասերը վատնել, թաքցնել, ապօրինաբար մեկ ուրիշին հանձնել, փչացնել կամ ոչնչացնել, ապա արգելադրման ենթակա գույքը վերցվում է պատասխանատու պահպանության՝ հարկային հսկողություն իրականացնող պաշտոնատար անձի պատճառաբանված որոշման հիման վրա։
Սույն դեպքում պարզ չէ, թե ում կողմից և ինչ կարգով է պարզվելու արգելադրման ենթակա կամ արգելադրված գույքը կամ դրա առանձին բաղադրամասերը վատնելու, թաքցնելու, ապօրինաբար մեկ ուրիշին հանձնելու, փչացնելու կամ ոչնչացնելու փորձ կատարելու հանգամանքը։ Ուստի նշված կարգավորումն ունի լրացուցիչ պարզաբանման և հստակեցման կարիք։
3․ Նախագծի 1-ին կետի 2-րդ ենթակետի «բ» պարբերությամբ Որոշման Հավելվածում լրացվող նոր 4․4-րդ կետի «այդ դրա պահպանման» ձևակերպումն անհրաժեշտ է վերանայել։
4․ Նախագծի 1-ին կետի 2-րդ ենթակետի «բ» պարբերությամբ Որոշման Հավելվածում լրացվող նոր 4․5-րդ կետի համաձայն՝ արգելանքն իրականացնող պաշտոնատար անձն այն անձին, ում մոտ իրականացվում է արգելադրումը, նախազգուշացնում է արգելանքի տակ գտնվող գույքի նկատմամբ ապօրինի արարք կատարելու համար նախատեսված քրեական պատասխանատվության մասին։
Սույն դեպքում, պարզ չէ, թե ինչ կարգով է տրվելու արգելանքի տակ գտնվող գույքի նկատմամբ ապօրինի արարք կատարելու համար նախատեսված քրեական պատասխանատվության մասին նախազգուշացումը՝ գրավոր, թե բանավոր։ Եթե նախազգուշացումն տրվելու է գրավոր կարգով, ապա անհրաժեշտ է համապատասխան լրացում կատարել Նախագծի 1-ին կետի 2-րդ ենթակետի «բ» պարբերությամբ Որոշման Հավելվածում լրացվող նոր 4․1-ին կետում՝ նախատեսելով, որ որոշման  գույքի վրա արգելանք դնելու մասին որոշման մեջ նշվում է նաև արգելանքի տակ գտնվող գույքի նկատմամբ ապօրինի արարք կատարելու համար քրեական պատասխանատվության ենթարկվելու մասին։
5․ Նախագծի 1-ին կետի 2-րդ ենթակետի «դ» պարբերությամբ նախատեսվող փոփոխության արդյունքում Որոշման Հավելվածի 6-րդ կետը կունենա հետևյալ բովանդակությունը․
«6․ Բացառությամբ սույն կարգի 7-րդ և 8-րդ կետերում նշված դեպքերի, հարկային մարմնի ղեկավարի կամ նրա լիազորած պաշտոնատար անձի ընդունած՝ հարկային իրավախախտման առարկա հանդիսացող գույքի բռնագրավման վերաբերյալ որոշման հիման վրա գույքի նկատմամբ սեփականության իրավունքը համարվում է փոխանցված պետությանը հարկային իրավախախտման առարկա հանդիսացող գույքի բռնագրավման վերաբերյալ որոշումն օրենքով սահմանված կարգով անբողոքարկելի դառնալու, իսկ բողոքարկվելու դեպքում՝ այն վերջնականապես հաստատվելու պահից:»։
Սույն դեպքում, «իսկ բողոքարկվելու դեպքում՝ այն վերջնականապես հաստատվելու պահից» ձևակերպումը որոշակի չէ, պարզ չէ, թե որ դեպքերին է վերաբերում կարգավորումը։ Եթե կարգավորումը վերաբերում է դատական կարգով բողոքարկմանը՝ ապա առաջարկում ենք պահպանել Որոշման Հավելվածի 6-րդ կետի 3-րդ ենթակետի գործող կարգավորման ձևակերպումները, այն է՝ դատական կարգով բողոքարկվելու դեպքում՝ օրինական ուժի մեջ մտած վերջնական դատական ակտի կայացման օրվանից:  
6․ Նախագծի 1-ին կետի 2-րդ ենթակետի «ե» պարբերությամբ նոր խմբագրությամբ շարադրվող Որոշման Հավելվածի 9-րդ կետի համաձայն՝ գույքի պահպանման հետ կապված ծախսերը հարկադիր կարգով որպես պետական սեփականություն վերցնելու օրվան հաջորդող օրվանից կրում է պետությունը՝ ի դեմս հարկային մարմնի: Գույքի բռնագրավման վերաբերյալ որոշման չկայացման կամ անվավեր ճանաչման դեպքում պետությունը՝ ի դեմս հարկային մարմնի, փոխհատուցում է հարկ վճարողին գույքն արգելադրելու հետևանքով պատճառված վնասը։
Նախագծի կարգավորումներից պարզ չէ, բռնագրավման վերաբերյալ որոշում չկայացնելու դեպքում արդյոք ընդունվելու է որոշում գույքի վրա դրված արգելանքի վերացման մասով թե, ոչ, ուստի անհրաժեշտ է ներկայացնել լրացուցիչ պարզաբանում։ 
Միաժամանակ, Նախագծի 1-ին կետի 2-րդ ենթակետի «բ» պարբերությամբ Որոշման Հավելվածում լրացվող նոր 4․3-րդ կետում կիրառվում է «պատասխանատու պահպանության», իսկ Նախագծի 1-ին կետի 2-րդ ենթակետի «ե» պարբերությամբ նոր խմբագրությամբ շարադրվող Որոշման Հավելվածի 9-րդ կետում՝ «գույքի պահպանման» ձևակերպումները։ Սույն դեպքում, եթե խոսքը պահպանության նույն ընթացակարգի մասին է, ապա անհրաժեշտ է ձևակերպումները համապատասխանեցնել միմյանց, իսկ եթե տարբեր ընթացակարգեր են՝ ապա անհրաժեշտ է հստակեցնել, թե ով է կրում պատասխանատու պահպանության հանձնած գույքի հետ կապված ծախսերը։
7․ Նախագծի 2-րդ կետի համաձայն՝ սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը և տարածվում է սույն որոշումն ուժի մեջ մտնելուց հետո ծագած հարաբերությունների, ինչպես նաև մինչև սույն որոշումն ուժի մեջ մտնելը կազմված՝ հարկային իրավախախտման առարկա հանդիսացող բռնագրավման ենթակա գույքը պատասխանատու պահպանության վերցնելու վերաբերյալ արձանագրությունների առկայության դեպքերի վրա։
Նշված կարգավորմամբ, ըստ էության, հետադարձություն է տրվում մինչև Նախագծի ուժի մեջ մտնելը կազմված՝ արձանագրությունների առկայության դեպքերի վրա։ 
Մինչդեռ նշվածի մասով ամփոփաթերթում հայտնվել է դիրքորոշում առ այն, որ Նախագծի 2-րդ կետի 1-ին պարբերությամբ նախատեսվում է, որ  այն տարածվում է ուժի մեջ մտնելուց հետո ծագած հարաբերությունների վրա։ Նույն կետի 2-րդ պարբերությամբ սահմանվում է, որ մինչև Նախագծի մեջ մտնելը կազմված արձանագրությունների առկայության դեպքում բռնագրավման վերաբերյալ որոշումն ընդունվում է Նախագիծն ուժի մեջ մտնելու օրվան հաջորդող 10 աշխատանքային օրվա ընթացքում։ Վերոնշյալը հետադարձ ուժ չի հաղորդում Նախագծի կարգավորումներին, քանի որ չի նախատեսում արգելադրման գործիքակազմի կիրառում մինչև Նախագծի ուժի մեջ մտնելը, այլ միայն ուղղված են մինչև Նախագծի ուժի մեջ մտնելը կազմված արձանագրությունների առկայության դեպքում բռնագրավման գործընթացի արդյունավետության ապահովմանը։
Ելնելով վերոգրյալից՝ անհրաժեշտ է Նախագծի 2-րդ կետի «, ինչպես նաև մինչև սույն որոշումն ուժի մեջ մտնելը կազմված՝ հարկային իրավախախտման առարկա հանդիսացող բռնագրավման ենթակա գույքը պատասխանատու պահպանության վերցնելու վերաբերյալ արձանագրությունների առկայության դեպքերի վրա» բառերը հանել։
Միաժամանակ, առաջարկում ենք «տարածվում է» բառերից առաջ լրացնել «դրա գործողությունը» բառերը։
Բացի այդ, նկատի ունենալով, որ Նախագծի 2-րդ կետում առկա չհամարակալված պարբերությունը բովանդակային առումով առանձին կարգավորում է՝ անհրաժեշտ է այն համարակալել՝ դիտարկելով այն որպես նոր 3-րդ կետ։

	1․ Ընդունվել է
Որոշման մեջ լրացվող նոր 4․1-ին կետը խմբագրվել է՝ սահմանելով, որ  գույքի վրա արգելանք դնելու մասին որոշման մեջ նշվում են ենթադրյալ իրավախախտման համառոտ նկարագրությունը, որի առիթով առկա է արգելադրում կատարելու անհրաժեշտություն, արգելադրման ենթակա գույքը, արգելադրում կատարելու ժամանակը և վայրը, ինչպես նաև արգելադրվող գույքի փաստացի վիճակի վերաբերյալ տվյալները։




























2․ Չի ընդունվել
Նախագծով որպես հնարավոր չարաշահումներից զերծ մնալու երաշխիք սահմանվել է հարկային հսկողություն իրականացնող պաշտոնատար անձի պատճառաբանված որոշման առկայության պարտադիր պահանջ, ուստի գույքի պատասխանատու պահպանության վերցնելու համար հիմք կարող է հանդիսանալ  հարկային հսկողություն իրականացնող պաշտոնատար անձին հայտնի դարձած տեղեկատվությունը։






3․ Ընդունվել է
Ձևակերպումը շտկվել է։

4․ Ընդունվել է
Սահմանվել է, որ նախազգուշացումը իրականացվում է գրավոր։ Միաժամանակ, սահմանվել է, որ Գույքի վրա արգելանք դնելու մասին որոշումը պարունակում է արգելանքի տակ գտնվող գույքի նկատմամբ ապօրինի արարք կատարելու համար նախատեսված քրեական պատասխանատվության մասին նշում։











5․ Ընդունվել է
Որոշման Հավելվածի 6-րդ կետի ձևակերպումը հստակեցվել է՝ սահմանելով, որ  հարկային իրավախախտման առարկա հանդիսացող գույքի բռնագրավման վերաբերյալ որոշումը բողոքարկվելու դեպքում գույքի նկատմամբ սեփականության իրավունքը համարվում է փոխանցված պետությանը բողոքը քննելու արդյունքում կայացված որոշմամբ կամ դատական ակտով  այն ուժի մեջ մնալու պահից:












6․ Ընդունվել է
Որոշման Հավելվածի 9-րդ կետում լրացվել է դրույթ, որի համաձայն՝  գույքի բռնագրավման վերաբերյալ որոշման չկայացման կամ անվավեր ճանաչման դեպքում  հարկային մարմնի ղեկավարի կամ նրա լիազորած պաշտոնատար անձի կողմից որոշվում է արգելանքի տակ գտնվող գույքի ճակատագիրը՝ հաշվի առնելով կոնկրետ դեպքում առկա փաստական հանգամանքները։ 
Միաժամանակ, Որոշման Հավելվածում լրացվող նոր 4․3-րդ կետում հստակեցվել է, որ   պատասխանատու պահպանությունն իրականացվում է հարկային մարմնի կամ հարկային հսկողություն իրականացնող պաշտոնատար անձի կողմից որոշված տարածքում։
Ինչ վերաբերում է  պատասխանատու պահպանության հանձնած գույքի հետ կապված ծախսերին, ապա  Որոշման Հավելվածում լրացվող նոր 4․4-րդ կետում սահմանվել է, որ քանի դեռ արգելանքի տակ գտնվող գույքը չի վերցվել որպես պետական սեփականություն, դրա պահպանման հետ կապված ծախսերը կրում է հարկ վճարողը։ 



 7․ Ընդունվել է
Նախագծի 2-րդ կետը խմբագրվել է։

	Նախագծի 1-ին կետով նոր խմբագրությամբ շարադրվող 9-րդ կետի համաձայն՝ գույքի բռնագրավման վերաբերյալ որոշման չկայացման կամ անվավեր ճանաչման դեպքում  հարկային մարմնի ղեկավարի կամ նրա լիազորած պաշտոնատար անձի կողմից որոշվելու է արգելանքի տակ գտնվող գույքի ճակատագիրը՝ հաշվի առնելով կոնկրետ դեպքում առկա փաստական հանգամանքները: Մինչդեռ, նախ պարզ չէ՝ հարկային մարմնի կողմից գույքի ճակատագրի որոշման ներքո կոնկրետ ինչ գործողություններ են ենթադրվելու:
Մյուս կողմից, պարզ չէ, թե ինչպես կարող է հարկային մարմինը որոշել այն գույքի ճակատագիրը, որի մասով չի կայացվել բռնագրավման վերաբերյալ որոշում կամ այդպիսի որոշումը ճանաչվել է անվավեր:

	Ընդունվել է
[bookmark: _GoBack]Նախագծի 1-ին կետով նոր խմբագրությամբ շարադրվող 9-րդ կետը խմբագրվել է՝ սահմանելով, որ  գույքի բռնագրավման վերաբերյալ որոշման չկայացման կամ անվավեր ճանաչման դեպքում գույքը ենթակա է վերադարձման հարկ վճարողին։





